CHANEL Se Nuwe Somer 2016 Grimeerreeks -
Posted on June 10, 2016 August 17, 2020 by Elsa
Dit mag nog diep winter by ons wees, maar 'n vrolike flertsie sonskyn is nie te versmaaie nie.
CHANEL se gereelde nuwe kleurversamelings is altyd iets om na uit te sien. Die nuwe sondeurdrenkte reeks, In the Summer Light, het 'n pragtige versameling kleure vir jou oë, wange, lippe en naels. Dit belowe om enige wintervaalheid flink te verjaag en jou sommer in tred en op datum te hou met die jongste kleure op die chic Franse mademoiselles se kleedtafels.
Die versameling bestaan uit blos- en glanspoeiers vir 'n spel met lig en skaduwee (my gunstelinge), oogskadu's met 'n ombré effek in oker en bruin en lipkleure in koraal en pienk, terwyl naellak in smeulende kleure jou vingers die elegante praatwerk laat doen.
Soos reeds gesê, my gunsteling is die Les Beiges Healthy Glow Multi-Colour in twee variasies; Duo No 1 om skadu en lig te skep met die gesig se kontoere en Duo No2 om 'n fraai blos en beklemtoner vir die wangbene te skep.
Empreinte du Désert speel met 'n oogskadupalet van vier gloeiende woestynkleure in okerbruin, goudbeige, khaki-groen en bruin. Daarby pas Stylo Yeux, twee oogpotlode in Oasis, 'n smaraggroen, en Sable, 'n roosgoud. Rond die voorkoms af met Le Volume de Chanel Waterproof Mascara in Mirage, 'n koperbruin maskara.
Vir die lippe is daar ses nuwe kleure in Lèvres Scintilantes lipglans.
Vyf nuwe kleure in die Vernis Culte naellakversameling bring die jongste kultuskleure na jou vingerpunte. Wat hierdie naellak spesiaal maak, is dat dit 'n kuur sowel as kleur vir jou naels behels – dit bevat kalsium, yster, sink en magnesium om jou naels te versterk en die gehalte daarvan te verbeter. Saam met die nuwe Le Gel Topcoat kan jou manikuur tot ses dae hou sonder om af te dop.
EKSKLUSIEWE UITNODIGING – KOM LEER HOE JY HIERDIE NUWE KLEURE KAN GEBRUIK
Kom deel in Franse styl, elegansie en vroulikheid saam met CHANEL en Mooipraatjies, eksperimenteer met die nuutste CHANEL velsorg- en grimeerprodukte, kry wenke en raad en 'n persoonlike velkonsultasie en grimeer "makeover" met die eksperts en toets lieflike CHANEL parfuums persoonlik.
Daar gaan sjampanje en vrugtesap wees, en Franse makeroens, jy gaan gepamperlang word en jy gaan 'n lekker CHANEL geskenkpakkie huis toe vat.
Deelname is gratis. Daar is plek vir SLEGS 15 lesers, jy sal dus moet gou spring om jou plek te verseker en te kom saam kuier en geniet.
Datum: Donderdag 23 Junie 2016
Plek: CHANEL Espace Parfums, Edgars, Sandton City JHB
Wat jy moet doen: Vul jou naam en e-pos adres asook waar jy woon, in die Kommentaar-blokkie hier onder in, EN stuur 'n e-pos met jou besonderhede (insluitend jou ouderdom, min of meer, ons sal nie verklap nie) aan elsa@mooipraatjies.com